কারাবন্দি বিএনপি চেয়ারপারসন খালেদা জিয়ার স্বাস্থ্য পরীক্ষার রিপোর্ট কারা অধিদফতরের কাছে পাঠানো হয়েছে। রোববার দুপুরে বঙ্গবন্ধু শেখ মুজিব মেডিকেল বিশ্ববিদ্যালয়ের (বিএসএমএমইউ) পরিচালক ব্রিগেডিয়ার জেনারেল আবদুল্লাহ আল হারুন সাংবাদিকদের এ তথ্য জানান। তিনি জানান, গতকাল শনিবার রেডিওলজি ও ইমেজিং বিভাগে খালেদা জিয়ার হাড়ের এক্স-রে করানো হয়। এ পরীক্ষার ফল সিলগালা করে কারাকর্তৃপক্ষের কাছে পাঠিয়েছে রেডিওলজি ও ইমেজিং বিভাগ। শনিবার বেলা সাড়ে ১১টার দিকে পুরান ঢাকার নাজিমউদ্দিন রোডের কেন্দ্রীয় কারাগার থেকে বঙ্গবন্ধু শেখ মুজিব মেডিকেল বিশ্ববিদ্যালয়ে নেয়া হয় খালেদা জিয়াকে। প্রায় দুই ঘণ্টা তার স্বাস্থ্য পরীক্ষার পর দুপুর দেড়টার দিকে তাকে ফের কেন্দ্রীয় কারাগারে নিয়ে যাওয়া হয়। উল্লেখ্য, জিয়া অরফানেজ ট্রাস্ট দুর্নীতি মামলায় ৮ ফেব্রুয়ারি খালেদা জিয়াকে পাঁচ বছরের কারাদণ্ড দেয়া হয়। ১০ বছর করে কারাদণ্ড দেয়া হয় খালেদা জিয়ার ছেলে ও বিএনপির সিনিয়র ভাইস চেয়ারম্যান তারেক রহমানসহ অন্য পাঁচ আসামিকে। রায় ঘোষণার পর থেকেই বিএনপি নেত্রী বন্দি রয়েছেন।